b'\n_START_ARTICLE_\nBanda Bassotti\n_START_SECTION_\nZgodovina\n_START_PARAGRAPH_\nZa\xc4\x8detek skupine je pomenila organizacija nekaterih dejavnosti v rimskem predmestju 1981. leta, in sicer v znak solidarnosti z dru\xc5\xbebenim bojem ljudi v Nikaragvi, Salvadorju, Palestini in Baskiji. Kasnej\xc5\xa1i \xc4\x8dlani glasbene skupine so med letoma 1984 in 1987 tako sodelovali v t. i. delovnih brigadah pri izgradnji \xc5\xa1tudentskih prebivali\xc5\xa1\xc4\x8d in \xc5\xa1ole. Do leta 1989 so pripadniki sodelovali v rockovski skupini, ki je svoje prve korake delala po mestnih skvotih in na uli\xc4\x8dnih protestih. V tistem \xc4\x8dasu je Banda Bassotti skupaj s sodelavci ustanovila projekt Gridalo Forte no al fascismo! No al razzismo!, ki naj bi se ukvarjal z rasno diskriminacijo in problematiko fa\xc5\xa1izma, maja 1991 pa je bil v Rimu organiziran tudi istoimenski koncert z gostujo\xc4\x8dimi politi\xc4\x8dno zavzetimi glasbenimi skupinami iz celotne Evrope. Pod tem vplivom je istega leta nastala plo\xc5\xa1\xc4\x8da s pesmimi politi\xc4\x8dno levo navdihnjenih glasbenih skupin iz Rima, in sicer z oznako Gridalo Forte Records._NEWLINE_Po uspe\xc5\xa1no sprejetem izidu deljene plo\xc5\xa1\xc4\x8de je 1992. leta iz\xc5\xa1el prvi samostojen album Bande Bassotti z naslovom Figli della stessa rabbia. Pozitivna mnenja tako kritikov kot javnosti so glas o skupini hitro ponesla sprva na vseitalijansko raven, nato pa tudi na mednarodno. Zatem se je skupina podala na prvo mednarodno turnejo v \xc5\xa0panijo, zlasti v baskovske de\xc5\xbeele, kjer je nastopala ob drugih glasbenih skupinah na dogodkih, ki so promovirali baskovsko avtonomijo. Ideja, da bi skupina nastopila v Salvadorju v podporo neko\xc4\x8d revolucionarni gverilski Nacionalni osvobodilni fronti Farabundo Mart\xc3\xad, je bila uresni\xc4\x8dena marca 1994 ob prvih dr\xc5\xbeavnih volitvah po 11 letih dr\xc5\xbeavljanske vojne. Banda Bassotti je na osrednjem trgu v prestolnici San Salvador ob zaklju\xc4\x8dku svoje turneje vkup s skupino Negu Gorriak nastopila pred 50 tiso\xc4\x8d poslu\xc5\xa1alci._NEWLINE_V letu 1995 je skupina v Baskiji posnela novo plo\xc5\xa1\xc4\x8do z naslovom Avanzo de cantiere. Pri njenem ustvarjanju je sodeloval tudi baskovski glasbenik Fermin Muguruza. Album je bil z mno\xc5\xbeico koncertov promoviran v Italiji in po vseh dr\xc5\xbeavah Pirenejskega polotoka, v tistem \xc4\x8dasu pa se je odvilo tudi ve\xc4\x8d koncertov v okviru politi\xc4\x8dnih shodov v Baskiji.'